Document ID: 32006D0596

ODLOČBA KOMISIJE
z dne 4. avgusta 2006
o sestavi seznama držav članic, upravičenih do financiranja iz Kohezijskega sklada za obdobje 2007-2013
(notificirano pod dokumentarno številko C(2006) 3479)
(2006/596/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1083/2006 z dne 11. julija 2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999 (1), ter zlasti člena 5(3) in člena 8(4) Uredbe,
ob upoštevanju naslednjega:
(1)
V skladu s členom 1(1) Uredbe (ES) št. 1083/2006 o ustanovitvi Kohezijskega sklada ta sklad prispeva k povečanju gospodarske in socialne kohezije Skupnosti za spodbujanje trajnostnega razvoja.
(2)
V skladu s členom 5(2) Uredbe (ES) št. 1083/2006 so do financiranja iz Kohezijskega sklada upravičene tiste države članice, katerih bruto nacionalni dohodek (BND) na prebivalca, merjen po pariteti kupne moči in izračunan na podlagi podatkov Skupnosti za obdobje 2001-2003, je nižji od 90 % povprečja BND držav EU-25.
(3)
V skladu s členom 8(3) Uredbe (ES) št. 1083/2006 so države članice, ki so upravičene do financiranja iz Kohezijskega sklada v letu 2006 in bi še naprej bile upravičene do tega financiranja, če bi prag upravičenosti ostal pri 90 % povprečja BND držav EU-15, pa niso več upravičene, ker bo njihov nominalni BND na prebivalca presegel 90 % povprečja BND držav EU-25, izmerjenega in izračunanega v skladu s členom 5(2) navedene uredbe, tudi upravičene do prehodnega in posebnega financiranja iz Kohezijskega sklada.
(4)
Sezname upravičenih držav članic je zato treba ustrezno sestaviti -
SPREJELA NASLEDNJO ODLOČBO:
Člen 1
Države članice, upravičene do financiranja iz Kohezijskega sklada 1. januarja 2007, so navedene v Prilogi I.
Člen 2
Države članice, upravičene do prehodnega in posebnega financiranja iz Kohezijskega sklada, kakor je navedeno v členu 8(3) Uredbe (ES) št. 1083/2006, so navedene v Prilogi II.
Člen 3
Ta odločba je naslovljena na države članice.
V Bruslju, 4. avgusta 2006

Labels: 15
5